Az idényzáró futam, a jerezi európai nagydíj előtt Schumacher (1994-hez hasonlóan) ismét egy ponttal vezetett a világbajnokságban Jacques Villeneuve előtt. Frentzennel együtt hárman pontosan azonos időt autóztak az időmérő edzésen, de Villeneuve indult az élről, mert ő érte el előbb ugyanazt az eredményt. A rajt után Schumacher állt az élre, Villeneuve-öt Frentzen is megelőzte, de a 8. körben maga elé engedte a kanadait. A 48. körben Villeneuve megpróbálta megelőzni a vezető Schumachert a "Dry Sack" kanyarban. Ekkor a német ráhúzta az autóját a belső íven, előnyösebb pozícióban lévő Villenuve-re, jobb első kereke ütközött a másik autó oldalával. Schumacher a kavicságyba sodródott és kiesett, Villeneuve a sérült autójával folytatni tudta a versenyt. Az utolsó körben mindkét McLaren megelőzte, de a harmadik helyért járó négy ponttal világbajnok lett. Häkkinen pályafutása első futamgyőzelmét szerezte csapattársa, Coulthard előtt.